ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ Θ΄

Πέμπτη 16 Οκτωβρίου 2025

Αθήνα, σήμερα στις 16 Οκτωβρίου 2025, ημέρα Πέμπτη και ώρα 9.07΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. ΓΕΩΡΓΙΟΥ ΓΕΩΡΓΑΝΤΑ.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, καλημέρα. Αρχίζει η συνεδρίαση.

Εισερχόμεθα στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συνέχιση της συζήτησης και ψήφιση του σχεδίου νόμου του Υπουργείου Εργασίας και Κοινωνικής Ασφάλισης: «Δίκαιη Εργασία για Όλους: Απλοποίηση της Νομοθεσίας - Στήριξη στον Εργαζόμενο - Προστασία στην Πράξη - Συνταξιοδοτικές ρυθμίσεις».

Τον λόγο έχει ο ειδικός αγορητής της Νέας Αριστεράς κ. Δημήτριος Τζανακόπουλος.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Κύριε Πρόεδρε, μετά τη χθεσινή διακοπή της Ολομέλειας -και να ευχηθούμε περαστικά στη συνάδελφο από την Ελληνική Λύση, την κ. Αθανασίου- στα στόματα όλων που βρίσκονταν μέσα στην Αίθουσα, αλλά και δημοσιογράφων και πολιτών που παρακολουθούσαν τη συνεδρίαση, όσοι άντεξαν, ήταν ένα και μόνο πράγμα, ότι αυτό που συνέβη, δηλαδή η έντονη αδιαθεσία της συναδέλφου, ήταν ακριβώς η απόδειξη του πόσο επικίνδυνο είναι το νομοσχέδιο το οποίο προτείνετε, κυρία Κεραμέως.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Όχι τόσος λαϊκισμός, κύριε Τζανακόπουλε! Κάπου πρέπει να υπάρχει ένα όριο.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ήταν στα στόματα όλων, κυρία Κεραμέως. Στα στόματα όλων!

Και προσέξτε, εμείς εδώ δεν σκάβουμε κάτω από τον ήλιο, δεν είμαστε πάνω στη σκαλωσιά στο γιαπί. Είμαστε σε συνθήκες, οι οποίες είναι απολύτως προνομιακές και παρ’ όλα αυτά, είδατε πού οδηγούν αυτές οι ρυθμίσεις.

Όπως σας έλεγα χθες, λοιπόν, πριν διακοπεί η συνεδρίαση, ως Νέα Δημοκρατία και ως Κυβέρνηση δώσατε κανονικό ρεσιτάλ. Το πρωί δείρατε τους γιατρούς και τους υγειονομικούς στο Αττικό, για να κάνετε τη φιέστα σας. Όμως, δείξατε και τον πραγματικό σας εαυτό, γιατί την ταξική σας πολιτική, αυτή την ακραία μεροληπτική πολιτική υπέρ των εργοδοτών, τη συνοδεύετε και με μια πραγματική περιφρόνηση των φτωχών, των εργαζομένων, των λαϊκών ανθρώπων. Βαθιά περιφρόνηση!

Βγήκε ο κ. Καιρίδης χθες το απόγευμα, εάν δεν κάνω λάθος, και είπε τα εξής ανατριχιαστικά: «Τσαντίρι, κουρελαρία και σκουπιδαριό», αναφερόμενος στη μάχη που έδινε ο Πάνος Ρούτσι, επειδή του χάλαγε το αστικό ντεκόρ.

Η περιφρόνηση για τους αγώνες των λαϊκών ανθρώπων, ακόμα και όταν αυτοί οι αγώνες αφορούν στη δικαίωση των παιδιών τους, είναι βαθύτατη. Βγήκε ο κ. Μηταράκης δυο φορές και μας είπε ότι ο φτωχός ευθύνεται που είναι φτωχός, επειδή επέλεξε να μην δουλέψει αρκετά. Και μετά απάντησε: «Όχι, δεν είπα αυτό, είπα ότι στην πραγματικότητα ο πλούσιος επιλέγει να γίνει πλούσιος, επειδή επιλέγει να δουλέψει πιο σκληρά από αυτόν που είναι φτωχός». Δηλαδή, είπε το ίδιο πράγμα.

Όμως, και εσείς καθ’ όλη τη διάρκεια της συζήτησης εδώ αλλά και στις παρεμβάσεις σας στα κανάλια εδώ και αρκετές μέρες προσπαθείτε να μας πείσετε ότι είναι ο εργαζόμενος που ελεύθερα θα επιλέξει το δεκατριάωρο, ο εργαζόμενος ο ίδιος που ελεύθερα θα επιλέξει τους όρους και τις συνθήκες της υπαγωγής του στο κεφάλαιο, δηλαδή της εκμετάλλευσής του.

Εδώ προσέξτε: Δεν έχουμε να κάνουμε με μια πλάνη. Αυτά που λέτε τα πιστεύετε βαθιά. Αυτά, όμως, τα οποία λέτε και τα οποία πλασάρετε ως νέα, ως φρέσκα, ως καινούργια, ότι δηλαδή ο εργαζόμενος ελεύθερα επιλέγει τους όρους της εργασίας του είναι τόσο παλιά όσο το ίδιο το κεφάλαιο. Είναι τόσο παλιά όσο η ίδια η αστική τάξη.

Θέλετε να σας διαβάσω, η κυρία Κεραμέως, ένα απόσπασμα από ένα βιβλίο που είχε εκδοθεί το 1867; Ξέρετε τι κάνετε; Ακριβώς αυτό που περιγράφει αυτό το απόσπασμα. Ακούστε το: «Η σφαίρα της κυκλοφορίας ή της ανταλλαγής εμπορευμάτων, που μέσα της κινείται η αγορά και η πώληση της εργατικής δύναμης, ήταν στην πραγματικότητα αληθινή Εδέμ για τα φυσικά δικαιώματα του ανθρώπου. Εδώ κυριαρχούν μόνο η ελευθερία, η ισότητα, η ιδιοκτησία και ο Μπένθαμ». Ξέρετε ποιος ήταν ο Μπένθαμ; Ένας Άγγλος ωφελιμιστής φιλόσοφος, ο Άγγλος ωφελιμιστής φιλόσοφος.

Ελευθερία, επειδή ο αγοραστής και ο πωλητής ενός εμπορεύματος, λόγου χάριν, της εργατικής δύναμης, υποτάσσονται μόνο στην ελεύθερη βούλησή τους. Συμβάλλονται ως ελεύθερα νομικώς ισότιμα πρόσωπα. Το συμβόλαιο είναι το τελικό αποτέλεσμα, στο οποίο οι θελήσεις τους βρίσκουν μια κοινή νομική έκφραση.

Ισότητα επειδή σχετίζονται μεταξύ τους μόνο ως κάτοχοι εμπορευμάτων, ανταλλάσσουν ισοδύναμο με ισοδύναμο. Ιδιοκτησία επειδή ο καθένας εξουσιάζει μόνο αυτό που είναι δικό του. Και Μπένθαμ επειδή ο καθένας νοιάζεται μόνο για τον εαυτό του. Η μόνη δύναμη που τους συνδέει και τους σχετίζει είναι η δύναμη της ιδιοτέλειάς τους και του προσωπικού κέρδους, των ατομικών τους συμφερόντων. Και ακριβώς επειδή ο καθένας φροντίζει μόνο για τον εαυτό του και κανένας για τον άλλο, επιτελούν όλοι εξαιτίας μιας προκαθορισμένης αρμονίας των πραγμάτων ή κάτω από τα κελεύσματα μιας παμπόνηρης πρόνοιας μόνο το έργο του αμοιβαίου τους οφέλους, της κοινής ωφέλειας, του γενικού συμφέροντος.

Αποχωρώντας από αυτήν τη σφαίρα της απλής κυκλοφορίας ή της ανταλλαγής εμπορευμάτων από την οποία ο χυδαίος οπαδός του ελεύθερου εμπορίου δανείζεται τις έννοιες και τους κανόνες του σχετικά με την κοινωνία του κεφαλαίου και της μισθωτής εργασίας, όπως φαίνεται μεταβάλλονται κιόλας τα πρόσωπα του δράματος. Ο πρώην κάτοχος χρήματος προπορεύεται ως κεφαλαιοκράτης και ο κάτοχος της εργατικής δύναμης τον ακολουθεί ως εργάτης του. Ο πρώτος με ένα πολυσήμαντο μειδίαμα και πολυάσχολος, ο δεύτερος συνεσταλμένος, διστακτικός σαν τον άνθρωπο που φέρνει στην αγορά μόνο το ίδιο του το τομάρι και ξέρει ότι αυτό που τον περιμένει είναι μόνο το γδάρσιμο. Αυτό ακριβώς έλεγε πριν εκατόν πενήντα περίπου χρόνια ο Κάρολος Μάρξ στο «Κεφάλαιο» για τη σχέση ελευθερίας και ισότητας που κυριαρχεί στην αγορά και στη βάση της οποίας κρίνετε εσείς την υποτιθέμενη ελεύθερη υπαγωγή του εργαζομένου στον εργοδότη. Τόσο παλιά είναι αυτά που λέτε και αυτό το οποίο κάνει ακριβώς αυτό το νομοσχέδιο είναι να ετοιμάζει ακόμα χειρότερους όρους γδαρσίματος για τους εργαζόμενους σε αυτήν εδώ τη χώρα.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει από το Κομμουνιστικό Κόμμα της Ελλάδας ο κ. Κατσώτης.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Ευχόμαστε και εμείς περαστικά στην κ. Αθανασίου και γρήγορα κοντά μας.

Αυτές τις μέρες αντιπαρατέθηκαν δύο κόσμοι: ο κόσμος του κεφαλαίου και ο κόσμος της δουλειάς, ο κόσμος των παράσιτων και ο κόσμος των δημιουργών του πλούτου, ο κυνικός ρεαλισμός του κεφαλαίου, αυτός της υποταγής και του συμβιβασμού με τη βαρβαρότητα και ο ρεαλισμός της εργατικής τάξης, αυτός της διεκδίκησης των αναγκών της και του ανειρήνευτου και αναγκαίου αγώνα για την ανατροπή του νόμου του κέρδους που στέκεται εμπόδιο γι’ αυτό.

Το ΚΚΕ, όλη η Κοινοβουλευτική Ομάδα, τα στελέχη του, τα μέλη του, με την ακούραστη δράση τους αποκάλυψαν και θα συνεχίσουν να αποκαλύπτουν στην εργατική τάξη τη δύναμη που έχουν να φέρουν τούμπα τα πράγματα, να φέρουν τα πάνω κάτω. Αποκαλύπτουμε ότι κάθε δικαίωμα που έχει κατακτηθεί με σκληρούς αγώνες και αίμα, όσο κυριαρχεί η εξουσία του κεφαλαίου, θα ανατρέπεται όταν οι ανάγκες τους για αυξημένα κέρδη το επιβάλλουν.

Τα κόμματα του κεφαλαίου που εναλλάσσονται στην εξουσία ως Νέα Δημοκρατία, ΠΑΣΟΚ και ΣΥΡΙΖΑ και οι διάφορες εφεδρείες, που διαχειρίζονται τις ανάγκες του κεφαλαίου, έχουν ως κοινή στρατηγική αυτή την καπιταλιστική ανάπτυξη. Υποστηρίζουν τις συμμαχίες του κεφαλαίου με την Ευρωπαϊκή Ένωση, το ΝΑΤΟ, τη στρατηγική συνεργασία με τις ΗΠΑ και το Ισραήλ και υλοποιούν όλες τις απαιτήσεις τους. Αυτή η στρατηγική αντιστρατεύεται όχι μόνο τις ανάγκες της εργατικής - λαϊκής οικογένειας, αλλά πραγματοποιείται πάνω σε αυτές, ενάντια σε αυτές. Εμπλέκουν τη χώρα στον ιμπεριαλιστικό πόλεμο και σε επεμβάσεις, πέρα από τον διαρκή πόλεμο που κάνουν στην εργατική τάξη και στον λαό.

Ο ημερήσιος χρόνος εργασίας είναι ένα από τα κύρια ζητήματα που χρόνια τώρα είναι από τις πρώτες δεσμεύσεις που αναλαμβάνουν τα πολιτικά ενεργούμενα του κεφαλαίου, να τον διαμορφώσουν έτσι που θα αυξάνει τα κέρδη. Και εδώ έχουμε πάρα πολλά παραδείγματα: Από το 1990 και μετά εννέα νόμοι για τη διευθέτηση του χρόνου εργασίας και βεβαίως όλα αυτά που γενικεύουν την ευελιξία.

 Γιατί όλα αυτά; Γιατί το κεφάλαιο, όπως έγραφε ο Μαρξ, για να πω και εγώ για τον Μαρξ, είναι πεθαμένη εργασία που ζωντανεύει μονάχα σαν τον βρικόλακα ρουφώντας ζωντανή εργασία και ζει τόσο περισσότερο, όσο περισσότερη ζωντανή εργασία ρουφάει. Ο εργάσιμος χρόνος αποτελείται από τον αναγκαίο, όπου ο εργάτης δουλεύει το μεροκάματό του, και τον πρόσθετο απ’ όπου βγαίνει η υπεραξία την οποία καρπώνεται ο καπιταλιστής. Όσο αυξάνεται η εργάσιμη ημέρα πέρα από το οκτάωρο, αυξάνεται και ο πρόσθετος χρόνος και άρα αυξάνεται η υπεραξία και το κέρδος. Αυτό κάνετε με αυτό το νομοσχέδιο με την εργάσιμη μέρα να γίνεται από οκτώ ώρες δεκατρείς. Αυτός είναι και ο μηχανισμός εκμετάλλευσης του εργάτη και της εργάτριας. Ο εργάτης γίνεται γρανάζι μιας μηχανής που συνεχώς παράγει. Όταν αρχίσει να ρετάρει, τότε τον αντικαθιστούν. Τώρα αυτό το γρανάζι θα δουλεύει περισσότερες ώρες και η φθορά του θα είναι πολύ πιο γρήγορη.

 Ο εργάτης όμως είναι άνθρωπος, δεν είναι μηχανή. Έχει όρια αντοχής ο ανθρώπινος οργανισμός. Εσάς όμως δεν σας ενδιαφέρει αυτό γιατί βλέπετε τον εργάτη ως αναλώσιμο πράγμα. Είστε αδίστακτοι, είστε επικίνδυνοι, είστε εμπόδιο στην πρόοδο και την ευημερία της πλειοψηφίας του λαού. Νομοθετείτε να είναι ο εργαζόμενος μέρα νύχτα στη δουλειά, με τη ζωή του να γίνεται σμπαράλια για τα κέρδη που θέλουν τα αφεντικά. Σύγχρονη σκλαβιά. Αυτό είναι που νομοθετείτε. Αυξάνετε τα ωράρια και μειώνετε τη ζωή. Δεκατρείς ώρες την ημέρα, εβδομήντα οκτώ την εβδομάδα. Αυτό νομοθετείτε και αυτό θα γίνει κανονικότητα αν το επιτρέψει η εργατική τάξη. Δεν θα το επιτρέψει όμως. Θα είναι υποχρεωτικές γιατί αυτό θέλει το κεφάλαιο, όπως αναδείξαμε εξάλλου. Τα επιχειρήματα που είπατε είναι έωλα, είναι ψέματα, να το πούμε έτσι, γιατί εσείς καταργήσατε και την αιτιολόγηση της απόλυσης και έτσι κανείς δεν προστατεύεται από πουθενά. Εξάλλου η καλή πίστη είναι αυτή που κυριαρχεί και αυτή που αναφέρεται στο νομοσχέδιό σας και μπορεί ο εργοδότης να ισχυριστεί χίλιους λόγους για να ξεφορτωθεί τον απείθαρχο εργαζόμενο. Οι απολύσεις στη διάρκεια του χρόνου είναι όσες και οι προσλήψεις. Τι σημαίνει αυτό; Σημαίνει ότι υπάρχουν αιτιολογήσεις σε αυτές τις απολύσεις; Εσείς τις ονομάζετε οικειοθελείς αποχωρήσεις.

Το νομοσχέδιο γυρίζει τις συνθήκες δουλειάς και ζωής στον δέκατο ένατο αιώνα. Βάζει μπουρλότο στη ζωή εκατομμυρίων εργαζομένων. Το πόσο δουλεύουν αμείβονται και ξεκουράζονται θα καθορίζεται από την ατομική συμφωνία κάθε μεμονωμένου εργαζόμενου με την εργοδοσία. Γι’ αυτό χτυπάτε τα συνδικάτα. Γι’ αυτό δεν θέλετε την οργάνωση των εργαζομένων σε αυτά. Γι’ αυτό με τις δυνάμεις καταστολής χτυπάτε κάθε αγώνα.

 Κάθε άρθρο του νομοσχεδίου είναι και μια μαχαιριά στον εργάτη. Κανένα από τα μέτρα που είπατε ως θετικά δεν αντισταθμίζουν τη βαρβαρότητα των δεκατριών ωρών απασχόλησης, της πλήρους ευελιξίας που υιοθετείτε. Είναι για τα σκουπίδια. Αυτό σάς είπαν οι εργάτες με τις απεργίες τους, με όλη τη δραστηριότητα που αναπτύσσουν στους χώρους δουλειάς, τις συνελεύσεις, τις συζητήσεις. Και να ξέρετε ότι δεν τελείωσε ο αγώνας, τώρα άρχισε, γιατί σε κάθε χώρο δουλειάς γίνεται συζήτηση για το πώς θα κλιμακωθεί παραπέρα και όχι για να μην εφαρμοστεί το δεκατριάωρο, αλλά για το πώς θα οργανωθεί ο αγώνας για να μειωθεί ο χρόνος εργασίας στο επτάωρο, πενθήμερο, τριανταπεντάωρο. Το 95% των εργαζομένων αυτό θέλουν, όπως καταγράφεται στην έρευνα του ΙΝΕ της ΓΣΕΕ.

Η εργατική τάξη δεν θα συμβιβαστεί με τη σύγχρονη σκλαβιά, θα αγωνιστεί, θα ματώσει και στο τέλος είναι παραπάνω από βέβαιο ότι θα νικήσει. Αυτό φοβάστε και θέλετε να παρατείνετε τη ζωή αυτού του βάρβαρου, του σάπιου εκμεταλλευτικού συστήματος, θωρακίζοντας τη δικτατορία του κεφαλαίου με μέτρα περιορισμού των συνδικαλιστικών ελευθεριών, των αγώνων της εργατικής τάξης, που όλοι ψηφίσατε ως κυβερνήσεις εδώ, και η Νέα Δημοκρατία και το ΠΑΣΟΚ και ο ΣΥΡΙΖΑ, ιδιαίτερα στο θέμα της απεργίας.

 Όμως η ταξική πάλη δεν μπαίνει στον γύψο, δεν καταργείται, θα οξύνεται και θα γίνει ορμητικό ποτάμι που θα παρασύρει ό,τι εμποδίζει στο διάβα της. Ο λαός έχει πια πείρα, δεν περιμένει τίποτε από κανέναν σωτήρα. Καμία βέβαια κατάσταση δεν θα τον σταματήσει, καμία καταστολή δεν θα τον σταματήσει, θα ξεπεράσει κάθε δυσκολία, κάθε εμπόδιο με την οργάνωσή της, με τον αγώνα της και τις δικές της ανάγκες. Αυτός είναι μονόδρομος για τη μεγάλη πλειοψηφία των εργαζομένων των λαϊκών στρωμάτων, των παιδιών της που συνθλίβονται τα δικαιώματά τους, οι ανάγκες τους, τα όνειρά τους.

Σε αυτόν τον δρόμο το ΚΚΕ δίνει όλες τις δυνάμεις και καλεί τους εργαζόμενους, ανεξάρτητα αν συμφωνούν σε όλα μαζί του, να συμπορευτούν στον αγώνα για τη ζωή που δικαιούνται, στον αγώνα για να απαλλαγούν οριστικά από την εκμετάλλευση και τη βαρβαρότητα αυτού του σάπιου συστήματος.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει από το ΠΑΣΟΚ-Κίνημα Αλλαγής ο κ. Χρηστίδης.

**ΠΑΥΛΟΣ ΧΡΗΣΤΙΔΗΣ:** Ευχαριστώ πολύ, κύριε Πρόεδρε.

Να ευχηθούμε στη συνάδελφο εκ μέρους ολόκληρης της Κοινοβουλευτικής Ομάδας του ΠΑΣΟΚ, αλλά νομίζω και όλης της πατρίδας μας, περαστικά. Ήταν μια πολύ δύσκολη στιγμή για όλους και είμαστε χαρούμενοι που είναι με την οικογένειά της και νιώθει καλύτερα.

Ξεκινώ τη δεύτερη τοποθέτησή μου από την τροπολογία την οποία καταθέσατε και την οποία από την πρώτη στιγμή σας ζητήσαμε να αποσύρετε. Σας ζητήσαμε να την αποσύρετε γιατί έχει σημεία τα οποία παραβιάζουν κατάφωρα την έννοια της δημοκρατίας, την έννοια του τρόπου με τον οποίο πρέπει να βλέπουμε τον σεβασμό στους θεσμούς και κορυφαίος θεσμός της πατρίδας μας είναι η αυτοδιοίκηση. Θα φτάσω όμως σε αυτό.

Εάν έρχονταν ξεχωριστά τα άρθρα 1 και 2, θα τα είχαμε στηρίξει, γιατί καταλαβαίνουμε ότι υπάρχει ανάγκη για την προστασία των θέσεων εργασίας στον κλάδο της γουνοποιίας και είναι προφανές ότι αυτό είναι κάτι το οποίο αποτελεί και δική μας πρόθεση. Άλλωστε έχουμε πάρει πολλές τέτοιες κοινοβουλευτικές πρωτοβουλίες. Το ίδιο θα κάναμε και στην περίπτωση του άρθρου 2, διότι εμείς θέλουμε να συμβάλουμε και στη λογική της στήριξης ανέργων σε προγράμματα κατάρτισης και εκπαίδευσης.

Θέλω δε να πω ότι, όσον αφορά τη νομοθετική βελτίωση την οποία φέρνετε στο άρθρο 87 και αφορά το ΤΕΑΥΦΕ, αφενός ορθώς δίνετε την παράταση στην εφαρμογή της παραγράφου 1 του άρθρου 98 για τα εκ μετατροπής αλληλοβοηθητικά, αλλά εμάς η θέση μας που αφορά στη δημόσια κοινωνική υποχρεωτική ασφάλιση είναι σε ταμεία, όπως το ΤΕΑΥΦΕ, για παράδειγμα, με 30.000 ενεργούς ασφαλισμένους, κλασικός φορέας ασφάλισης, να παραμένει υποχρεωτική με διάταξη νόμου η ασφάλιση για λόγους βιωσιμότητας και ποιότητας παροχής σε έναν κλάδο.

Τώρα για το άρθρο 3 τι να πω; Τα έχουμε πει τις τελευταίες μέρες, τα είπε ο Δημήτρης Μάντζος, τα είπε ο Παύλος Γερουλάνος, τα έχουμε πει με ανακοινώσεις μας όλο το τελευταίο χρονικό διάστημα. Έχετε αλλεργία σε όποιον θεσμό δεν ελέγχετε και γι’ αυτό επιδιώκετε με κάθε τρόπο να παρέμβετε στη λειτουργία του.

Γνωρίζετε ότι επί διοικήσεων που είχαν γαλάζιο χρώμα έγιναν φοβερά πράγματα στο Γηροκομείο Αθηνών. Δεν έχετε παρέμβει τα τελευταία έξι χρόνια και παρεμβαίνετε τώρα που ο Δήμαρχος της Αθήνας δεν ανήκει στη δική σας παράταξη. Για ποιον λόγο; Μια ακόμα αυθαιρεσία για να γκρεμίσετε ό,τι ακριβώς χτίστηκε.

Προφανώς καταψηφίζουμε τη συγκεκριμένη ρύθμιση που φέρνετε, την οποία κανονικά σε ένα κράτος το οποίο είναι κανονικό κράτος, ευρωπαϊκό κράτος, δεν θα έπρεπε να την είχατε φέρει ποτέ. Θα έπρεπε να είστε σε διαβούλευση μαζί τους και να συζητήσουμε όλα τα υπόλοιπα ζητήματα.

Πάμε λίγο τώρα στα θέματα τα οποία έχουν να κάνουν με το νομοσχέδιο. Η έννοια της δευτερολογίας, κύριε Πρόεδρε, έχει την έννοια του να μαζέψουμε και όσα έχουν ακουστεί τις τελευταίες ημέρες στη Βουλή.

Σας άκουσα, κυρία Υπουργέ, επανειλημμένως και εσάς και στελέχη της Νέας Δημοκρατίας να μιλούν για δήθεν 13ωρο και αναρωτιέμαι, μετά από τόσες μέρες που συζητάμε, τελικά φέρνετε 13 ώρες εργασίας, ναι ή όχι; Τις φέρνετε; Είναι προφανές ότι τις φέρνετε. Υπήρχε 13ωρο τα προηγούμενα χρόνια; Λέτε ότι προϋπήρχε 13ωρο. Πριν τη Νέα Δημοκρατία υπήρχε 13ωρο; Δεν υπήρχε 13ωρο.

Δικός σας είναι ο νόμος στον οποίο αναφέρεστε. Έγινε πριν από δύο-τρία χρόνια. Δικός σας είναι ο νόμος τον οποίο φέρνετε τώρα και αναφέρεται σε έναν εργοδότη. Όταν εμείς σας λέμε ότι κάνετε τους εργαζόμενους βορά στους εργοδότες, μας παρουσιάζετε μια αγγελική κατάσταση. Και μάλιστα έχουμε ακούσει Βουλευτές και Υπουργούς – το έχουμε ακούσει και από εσάς να το λέτε- ότι σήμερα ο εργαζόμενος είναι πιο ισχυρός από ποτέ. Σχεδόν, μάλιστα είπε ο Υφυπουργός κάποια στιγμή, στο ίδιο επίπεδο με τον εργοδότη.

Τι αποδεικνύεται από τα στοιχεία τα οποία φέρνετε από την πιλοτική εφαρμογή της ψηφιακής κάρτας σε συγκεκριμένες κατηγορίες της οικονομίας; Ότι ενώ εφαρμόζεται σε πολύ συγκεκριμένες κατηγορίες, προκύπτουν εκατομμύρια ώρες υπερωριών. Τι σημαίνει αυτό; Αυτό σημαίνει ότι υπάρχουν εργοδότες οι οποίοι δεν σέβονται τους εργαζόμενούς τους. Υπάρχουν εργοδότες οι οποίοι πάνω σε αυτήν τη ζούγκλα η οποία υπάρχει σε πολλές κατηγορίες εργαζομένων σήμερα έρχονται και επενδύουν.

Αυτό το οποίο αποτελεί το μεγαλύτερο πρόβλημα και τον μεγαλύτερο κίνδυνο είναι ότι δεν αφήνετε τις συλλογικές συμβάσεις εργασίας να λειτουργήσουν, όπως ακριβώς έχουμε καταθέσει και με τη δική μας τροπολογία και διαρκώς στον δημόσιο διάλογο.

Διότι όλα αυτά τα ζητήματα τα οποία σήμερα φέρνετε με τη δική σας νομοθέτηση θα μπορούσαν να έχουν απαντηθεί από τον ελεύθερο διάλογο ανάμεσα στους εργαζόμενους και τους εργοδότες, όπως ακριβώς μπορεί να συμβαίνει με κλαδικές συμβάσεις οι οποίες συμβαίνουν, αυτές τις συμβάσεις τις οποίες προβλέπει η ευρωπαϊκή νομοθεσία, την οποία δεν έχετε αφήσει να προχωρήσει και διαρκώς την καθυστερείτε.

Ο εργοδότης είναι αυτός ο οποίος έχει το πλεονέκτημα και είναι σωστή η αναφορά του Κοινοβουλευτικού Εκπροσώπου, Δημήτρη Μάντζου, σε αυτήν την ατάκα την οποία θα κάνει ο εργοδότης στον εργαζόμενο για το 13ωρο. Είναι η ατάκα που θα λέει «Θα σου κάνω μια πρόταση την οποία δεν μπορείς να αρνηθείς». Είναι εξαιρετικά πετυχημένη η παρομοίωση, διότι αναφέρεται σε μια ταινία με τον τίτλο «Ο Νονός». Είναι πολύ ταιριαστή στο συγκεκριμένο νομοσχέδιο, γιατί βαφτίσια σαν αυτά τα οποία κάνετε σε αυτό το νομοσχέδιο με τον τίτλο «Δίκαιη εργασία», πραγματικά μόνο στον κινηματογράφο θα μπορούσαμε να βρούμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Διότι εσείς ήσασταν αυτοί οι οποίοι και με τους νόμους Χατζηδάκη και με τους νόμους Βρούτση και με τους νόμους Γεωργιάδη και καταργήσατε τον βάσιμο λόγο απόλυσης και διαλύσατε τις συλλογικές διαπραγματεύσεις και ποινικοποιήσατε την περιφρούρηση της απεργίας και νομοθετείτε τώρα το 13ωρο, όπως ακριβώς σας το λέμε.

Το δεύτερο πράγμα είναι ότι ενώ όλοι μας έχουμε παραδείγματα γύρω μας για τα εργατικά ατυχήματα, εσείς επιμένετε να λέτε ότι όλα τα έχετε κάνει μια χαρά. Ήρθε ο πρόεδρος της ΠΟΘΑ στους φορείς και ανέφερε το παράδειγμα του συναδέλφου τους που έχασε τη ζωή του, πηγαίνοντας από τη μια συναυλία στην άλλη. Έφυγε από τη μια συναυλία ξεστήνοντας και φορτώνοντας για να ταξιδέψει ξημερώματα και να πάει να στήσει την επόμενη συναυλία. Έχασε τη ζωή του. Πώς καταγράφεται αυτό το ατύχημα; Ως εργατικό ή ως τροχαίο; Ως τροχαίο και αυτό τα λέει όλα για τον τρόπο με τον οποίο καταγράφονται σήμερα τα εργατικά ατυχήματα.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε.

**ΠΑΥΛΟΣ ΧΡΗΣΤΙΔΗΣ:** Θα κλείσω, κύριε Πρόεδρε.

Δεύτερον, συζητάμε για τις επαγγελματικές ασθένειες. Μία φράση σας θέλουμε για τις επαγγελματικές ασθένειες τις οποίες πέντε χρόνια τώρα δεν τις καταγράφουμε. Και αυτό είναι κάτι το οποίο μας προβληματίζει πάρα πολύ, γιατί έρχεται ως συνέχεια μιας μεγάλης συζήτησης που έχει να κάνει με το τι χαρακτήρα έχει η Κυβέρνηση της Νέας Δημοκρατίας.

Στην πραγματικότητα όσο και αν θέλετε να παρουσιάζετε τον εαυτό σας ως ένα κόμμα που είναι στη μεριά των μεταρρυθμιστών, με αυτά τα εργατικά νομοσχέδια βγάζετε τον πραγματικό συντηρητικό σας χαρακτήρα.

Επί της ουσίας, αντί να δείτε πώς μια μητέρα θα μπορούσε με τη χρήση της τεχνητής νοημοσύνης να περνά περισσότερες ώρες με τα παιδιά της και να δουλεύει λιγότερες ώρες, εσείς αυτό το οποίο έρχεστε να κάνετε είναι να τη βάλετε να δουλέψει περισσότερες ώρες. Αυτό είναι κάτι το οποίο δείχνει την αντίληψή σας και για το οκτάωρο, αυτό είναι το οποίο δείχνει την αντίληψή σας και για το δημογραφικό.

Κλείνω, κύριε Πρόεδρε, λέγοντας και κάτι ακόμα που όλοι το αναγνωρίσαμε και όλοι το είδαμε. Ούτε καν οι εργοδότες δεν ήρθαν να υπερασπιστούν τη λογική του δεκατριάωρου, ούτε καν! Έπρεπε να τους ρωτήσετε στην επιτροπή επισταμένως για να χαμηλώσουν το κεφάλι οι εκπρόσωποί τους και να πουν ότι «εντάξει», «ΟΚ, μπορεί, να». Γιατί αυτός εδώ ο νόμος είναι ένας νόμος για τη θεσμοθέτηση της εξουθένωσης. Γιατί εσείς αντί να μειώνετε τις ώρες εργασίας και να αυξάνετε την ποιότητα της ζωής, αυξάνετε τις ώρες εργασίας και μειώνετε την ποιότητα της ζωής.

Η πρόοδος -το είπαμε και στις επιτροπές, κύριε Πρόεδρε, και κλείνω με αυτό- δεν είναι να ζεις για να δουλεύεις. Η πρόοδος είναι να δουλεύεις για να ζεις. Αυτό το οποίο εσείς κάνατε είναι κάτι το οποίο είναι προφανές ότι επιβαρύνει τις συνθήκες ζωής των εργαζομένων. Το νιώθουμε, το βλέπουμε, θα το ζήσετε και εσείς πάρα πολύ καλά.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει από τη Νέα Δημοκρατία ο κ. Παπασωτηρίου.

**ΣΤΑΥΡΟΣ ΠΑΠΑΣΩΤΗΡΙΟΥ:** Να ευχηθώ και εγώ με τη σειρά μου περαστικά στην κυρία Αθανασίου και να επιστρέψει σύντομα υγιής στα καθήκοντά της.

Κύριε Πρόεδρε, ήθελα να κάνω μόνο δύο επισημάνσεις, επειδή πολλά ειπώθηκαν και στη σημερινή συνεδρίαση για το νομοσχέδιο του οποίου έχω την τιμή να είμαι εισηγητής. Είναι πραγματικά τιμή γιατί περιλαμβάνει πλήθος ρυθμίσεων οι οποίες μόνο θετικές αλλαγές θα έχουν για τους εργαζόμενους, παρεμβάσεις σε θέματα από άδειες και επιδόματα μέχρι και ωράρια και ασφάλεια στην εργασία. Περιέχει ουσιαστικά μέτρα με άμεσο αντίκτυπο σε όλους τους μισθωτούς, πραγματικές βελτιώσεις στους όρους εργασίας, τις συνθήκες, αλλά και στις αμοιβές. Μόνο να σκεφτεί κανείς τις δισεκατομμύρια νέες υπερωρίες που πλέον δηλώνονται λόγω της ψηφιακής κάρτας εργασίας και πληρώνονται, θυμίζω, με προσαύξηση 40% και πλέον με μικρότερες κρατήσεις. Αυτό ισοδυναμεί με περισσότερα καθαρά λεφτά στην τσέπη των μισθωτών. Σημαίνει, από όποια πλευρά και να το δει κανείς, μια νέα αύξηση εισοδημάτων για τη μεγάλη κοινωνική πλειοψηφία που εκφράζει η Νέα Δημοκρατία, αυτή ακριβώς που δεν εκφράζει η Αντιπολίτευση, όπως έδειξαν και οι προχθεσινές συγκεντρώσεις.

Κυρία Υπουργέ, το ερώτημα που έχουμε να απαντήσουμε είναι απλό: Από όσα έχουν καταμαρτυρήσει τα υπόλοιπα κόμματα στην Κυβέρνηση ισχύει κάτι από όλα αυτά, έστω και ελάχιστα; Θα έχουν αύριο οι εργαζόμενοι που θα πάνε στη δουλειά δεκατριάωρο ωράριο; Θα μπορούν να απολύονται με sms; Θα πάρουν μικρότερες συντάξεις εξαιτίας της μείωσης των ασφαλιστικών κρατήσεων στις υπερωρίες τους; Θα ζουν σε ένα ανασφαλές εργασιακό περιβάλλον; Θα μπουν, τέλος πάντων, σε ένα σύγχρονο κάτεργο με μικρότερες αποδοχές;

Η απάντηση σε όλα αυτά είναι όχι. Είναι όλα ψέματα και όλα αυταπόδεικτες κατασκευές της Αντιπολίτευσης, κοινώς αγνά και καθαρά fake news. Ποιος είναι όμως ο λόγος για τον οποίο το ΠΑΣΟΚ, ο ΣΥΡΙΖΑ, το ΚΚΕ και ούτω καθεξής λένε τόσα και τέτοια ξεδιάντροπα ψέματα; Και λέω ξεδιάντροπα γιατί πραγματικά πρόκειται για ακραίες φαντασιώσεις της Αντιπολίτευσης, που αμέσως θα καταρρεύσουν μόλις οι εργαζόμενοι πάνε στη δουλειά τους την επόμενη μέρα. Πρόκειται για χοντροκομμένη και απλοϊκή προπαγάνδα που θα έχει την τύχη όσων ακούγαμε πριν την ψήφιση των προηγούμενων εργασιακών νομοσχεδίων αυτής της Κυβέρνησης, το νόμο του 2021, του 2023. Νόμοι που μας βοήθησαν να φτάσουμε σήμερα σε ανεργία κάτω από το 8% μετά από δεκαοκτώ ολόκληρα χρόνια, που οδήγησαν σε αύξηση της απασχόλησης των νέων και των γυναικών, που έφεραν το πραγματικά ιστορικό άλμα στην πλήρη απασχόληση των μισθωτών που συνεχίζεται με αυξητική τάση, που έβγαλαν πάνω από μισό εκατομμύριο Έλληνες και Ελληνίδες από την ανεργία που μας άφησε ο ΣΥΡΙΖΑ το 2019. Αυτά είναι τα αποτελέσματα της εργασιακής πολιτικής της Νέας Δημοκρατίας και αποτελούν επιτυχίες όχι μόνο της Κυβέρνησης Μητσοτάκη, αλλά ολόκληρης της κοινωνίας μας, με κάποιες εξαιρέσεις βέβαια.

Όπως και σήμερα, πάντα εμφανίζονταν αρνητές της αλήθειας, πάντοτε ακούγαμε κραυγές και καταγγελίες για τα πιο απίθανα πράγματα από την κατάργηση του κατώτατου μισθού μέχρι την εξάωρη εργασία. Τα θυμάστε αυτά, κύριοι συνάδελφοι; Θυμάστε αυτά και άλλες ακραίες κραυγές που ακούσαμε όχι μόνο χθες και σήμερα, αλλά και πέρσι και πρόπερσι; Αυτά έχει να μας πει η Αντιπολίτευση. Πρόκειται προφανώς για ουρανομήκεις ανοησίες που η ίδια πραγματικά διέψευσε και συνεχίζει να διαψεύδει.

Το ερώτημα που έχω, κύριε Πρόεδρε, είναι γιατί η Αντιπολίτευση σχεδόν στο σύνολό της εμμένει σε μια αφελή, χοντροκομμένη, προπαγάνδα, όταν ξέρει ότι θα καταρρεύσει την επόμενη μέρα. Τα λέτε απλά για να τα πείτε σήμερα, πιστεύοντας ότι θα ξεχαστούν αύριο, γιατί η κοινωνία δεν ασχολείται μαζί σας. Ναι, νομίζω ότι ξέρουμε όλοι μας εδώ και καιρό την απάντηση σε αυτό το ερώτημα.

Όμως η σημερινή συζήτηση αποκάλυψε και κάτι ακόμα, ότι πλέον για τα περισσότερα κόμματα της Αντιπολίτευσης έχει έρθει το τέλος της ιστορίας. Έχετε ολοκληρώσει την πολιτική σας διαδρομή και πλέον δεν έχετε να πείτε κάτι καινούργιο. Δεν έχετε λύσεις ή προτάσεις για όσα απασχολούν τους εργαζόμενους. Δεν μπορείτε να διαμορφώσετε δημιουργικές πολιτικές με βάση τα πραγματικά δεδομένα. Η μόνη σας καταφυγή είναι πλέον ο κόσμος που εσείς κατασκευάζετε, πιστεύοντας ότι οι πολίτες θα μπουν μέσα σε αυτόν. Ίσως στο πίσω μέρος του μυαλού μερικών να κρύβεται η «….» ιδέα ότι, αν θέλετε την εύνοια των πολλών, πρέπει να λέτε τα πιο «…» και πιο χοντρά ψέματα.

(Θόρυβος στην Αίθουσα)

Νομίζω ότι και εσείς θα συμφωνήσετε ότι οι ιδέες «….» δεν είχαν καλή κατάληξη. Καλό λοιπόν είναι να μην τις χρησιμοποιούμε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Τι λέει ο άνθρωπος;

**ΧΡΗΣΤΟΣ ΚΑΤΣΩΤΗΣ:** Τι αθλιότητες είναι αυτές που λες;

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Τι είναι αυτά που λες; Πού τον βρήκατε πρωί-πρωί;

**ΠΡΟΕΔΡΕΥΩΝ (Γεώργιος Γεωργαντάς):** Κύριοι συνάδελφοι, παρακαλώ μη διακόπτετε. Οι λέξεις θα διαγραφούν από τα Πρακτικά.

**ΣΤΑΥΡΟΣ ΠΑΠΑΣΩΤΗΡΙΟΥ:** Γιατί αν το κάνουμε, τότε θα πρέπει να δεχθούμε και τη ρήση του Αϊνστάιν ότι ο ορισμός της ανοησίας είναι να επαναλαμβάνουμε την ίδια συμπεριφορά ξανά και ξανά, προσδοκώντας διαφορετικά αποτελέσματα. Να μάθετε να ακούτε τις αλήθειες.

Σας ευχαριστώ πολύ.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριοι συνάδελφοι, οι λέξεις διαγράφηκαν. Ήταν άστοχες. Συμφωνώ μαζί σας.

Η συνεδρίαση ολοκληρώνεται με την τοποθέτηση της Υπουργού Εργασίας και Κοινωνικής Ασφάλισης, κυρίας Κεραμέως.

Παρακαλώ, κυρία Υπουργέ, έχετε τον λόγο για εννέα λεπτά.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα ξεκινήσω ευχόμενη και εγώ πολλά περαστικά στην αγαπητή συνάδελφο, η οποία ήδη είναι πολύ καλύτερα από ό,τι καταλαβαίνω.

Κυρίες και κύριοι συνάδελφοι, φτάνουμε στο τέλος μιας εκτενέστατης συζήτησης επί μήνες για το νέο εργασιακό νομοσχέδιο. Τρεις μήνες δημόσια συζήτηση και διαβούλευση, δέκα μέρες κοινοβουλευτική διαδικασία, έξι συνεδριάσεις Βουλής, σαράντα ώρες συνεδρίασης, πάνω από εκατό ομιλητές, πραγματικά διάλογος σε βάθος και αυτό το θεωρώ πάρα πολύ σημαντικό.

Θέλω να ξεκινήσω με θερμές ευχαριστίες στους δύο Υφυπουργούς, στην κυρία Άννα Ευθυμίου και στον κ. Κώστα Καραγκούνη, στους δύο Γενικούς, στον κ. Νίκο Μηλαπίδη και Κωνσταντίνο Τσαγκαρόπουλο, στον εισηγητή της Πλειοψηφίας, στον κ. Σταύρο Παπασωτηρίου, στον Κοινοβουλευτικό Εκπρόσωπο της Πλειοψηφίας, στον κ. Νότη Μηταράκη, σε όλους τους συναδέλφους Βουλευτές από όλα τα κόμματα για τον γόνιμο διάλογο, στους φορείς και στους πολίτες που συμμετείχαν στη δημόσια διαβούλευση.

Σήμερα θέλω στο κλείσιμο αυτής της συζήτησης να σας μιλήσω για τις πέντε αλήθειες του νομοσχεδίου.

Αλήθεια πρώτη: Το νομοσχέδιο αποτελείται από 97 άρθρα, αλλά η Αντιπολίτευση μίλησε μόνο για ένα, για το δήθεν δεκατριάωρο. Γιατί λέω δήθεν δεκατριάωρο; Γιατί ο όρος δεκατριάωρο αφήνει να εννοηθεί δολίως -θα προσθέσω- ότι όλοι από αύριο θα δουλεύουν στη χώρα δεκατρείς ώρες κάθε εργάσιμη μέρα. Είναι έτσι; Δεν είναι έτσι. Μπορεί να γίνεται κάθε μέρα; Δεν μπορεί να γίνεται κάθε μέρα. Κάθε πότε; Μόνο έως τριάντα επτά ημέρες τον χρόνο, δηλαδή κατά αναλογία μέχρι τρεις ημέρες τον μήνα. Και επιπλέον μόνο αν συναινέσει, μόνο αν τηρούνται όλα τα χρονικά όρια εργασίας, κάτι που σήμερα ήδη γίνεται σε δύο ή περισσότερους εργοδότες να δουλεύει κανείς έως δεκατρείς ώρες.

Εμείς ερχόμαστε και δίνουμε μια νέα δυνατότητα στον εργαζόμενο αυτό που ήδη κάνει σε δύο εργοδότες, αν το επιθυμεί, να το κάνει σε έναν. Άρα α) χωρίς να μετακινείται και β) με 40% αύξηση στις αποδοχές του.

Ανέφερα στις συνεδριάσεις της Βουλής ότι μου ζητούσαν αυτό το μέτρο και οι εργαζόμενοι. Μου είπατε ότι είμαι φαντασιόπληκτη, ότι φαντάζομαι εργαζόμενους που ζητάνε να δουλεύουν περισσότερες ώρες εργασίας. Ήρθα εδώ και σας μίλησα για συλλογικές συμβάσεις, στις οποίες οι ίδιοι οι εργαζόμενοι και οι εκπρόσωποί τους -δικαίωμά τους είναι- έρχονται και ζητούν και καταθέτουν και υπογράφουν συλλογικές συμβάσεις που προβλέπουν περισσότερες ώρες εργασίας.

Σας έδωσα -και για την πληρότητα των Πρακτικών θα τα καταθέσω- συλλογική σύμβαση. Όλοι οι υπάλληλοι των ξενοδοχείων στον νομό Χανίων ζητούν να δουλεύουν έξι μέρες τη βδομάδα. Θα το καταθέσω στα Πρακτικά.

Συλλογική σύμβαση εργασίας: Οι εργαζόμενοι υπάλληλοι σε ξενοδοχεία του νομού Ηρακλείου ζητούν να δουλεύουν περισσότερες ώρες εργασίας. Εγώ το φαντάζομαι όμως!

Συλλογική σύμβαση εργασίας στη Ρόδο: Εδώ δεν ζητούν έξι μέρες εργασίας, εδώ ζητούν εφτά μέρες εργασίας, κυρίες και κύριοι συνάδελφοι. Κατά τ’ αλλά, εγώ τα φαντάζομαι. Θα το καταθέσω στα Πρακτικά.

(Θόρυβος – Διαμαρτυρίες)

**ΠΡΟΕΔΡΕΥΩΝ (Γεώργιος Γεωργαντάς):** Κύριε Κατσώτη, ακουστήκατε όλοι. Παρακαλώ να ακουστεί και η Υπουργός. Σας παρακαλώ όλους.

**ΧΡΗΣΤΟΣ ΚΑΤΣΩΤΗΣ:** Τα σωματεία τι ζήτησαν;

**ΠΡΟΕΔΡΕΥΩΝ (Γεώργιος Γεωργαντάς):** Δεν θα το επιτρέψω. Κύριε Κατσώτη, όχι, δεν θα το επιτρέψω.

Συγγνώμη, κυρία Υπουργέ.

Ακούγονται όλες οι απόψεις. Δεν χρειάζεται να συμφωνούμε, αλλά δεν χρειάζεται να εμποδίζουμε τον ομιλητή.

**ΧΡΗΣΤΟΣ ΚΑΤΣΩΤΗΣ:** Ρωτήσαμε να μας πείτε για τα εξακόσια είκοσι επτά σωματεία. Δεν μας είπε!

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, είναι η δευτερολογία της. Νομίζω δόθηκαν διευκρινίσεις. Αφήστε την Υπουργό να τοποθετηθεί.

Παρακαλώ, κυρία Υπουργέ.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Έχει ένα ενδιαφέρον, κύριε Πρόεδρε, ξέρετε γιατί; Διότι τις πρώτες οκτώ μέρες των συνεδριάσεων με έλεγαν όλα τα κόμματα φαντασιόπληκτη, μετά ξεκίνησα να φέρνω τις συλλογικές συμβάσεις εργασίας, βάσει των οποίων οι εργαζόμενοι ζητούσαν περισσότερες ώρες εργασίας και τότε ήρθε το ΠΑΣΟΚ και ο κ. Γερουλάνος και μου λέει, «Εντάξει, υπάρχουν αυτές οι συλλογικές συμβάσεις, αλλά είναι μόνο στον τουρισμό».

Μάλιστα. Για τον κ. Γερουλάνο, λοιπόν, επειδή νομίζει ότι είναι μόνο στον τουρισμό αυτές οι συλλογικές συμβάσεις εργασίας, στις οποίες οι εργαζόμενοι ζητούν περισσότερες ώρες εργασίας, ας πάρει και μία από τον ασφαλιστικό κλάδο. Είναι άσχετος από τον τουρισμό και όλοι οι εργαζόμενοι στον κλάδο της ιδιωτικής ασφάλισης ζητούν και αυτοί να δουλεύουν έξι μέρες την εβδομάδα.

Ξέρετε όμως, κυρίες και κύριοι συνάδελφοι, όλη αυτή η συζήτηση μου θυμίζει πάρα πολύ έντονα τη συζήτηση που είχε γίνει πριν από περίπου δεκαπέντε μήνες. Τότε υπήρχε μια συζήτηση ότι η Νέα Δημοκρατία έχει φέρει την εξαήμερη εργασία στη χώρα. Θυμόσαστε, κύριοι συνάδελφοι;

Η Νέα Δημοκρατία είχε φέρει μια ρύθμιση για τη λεγόμενη «έκτακτη βάρδια», δηλαδή, τη δυνατότητα σε συγκεκριμένες περιπτώσεις σε εργοστάσια που λειτουργούν με κυλιόμενες βάρδιες και είναι συνεχούς λειτουργίας, να δίνουν τη δυνατότητα υπό προϋποθέσεις να δουλεύει κάποιος μια έκτακτη βάρδια. Τι έλεγε τότε η Αντιπολίτευση;

Ο ΣΥΡΙΖΑ, για την έκτη μέρα εργασία εργασίας: «Η αγορά εργασίας μόνο ζούγκλα θυμίζει πια». Θα το καταθέσω στα Πρακτικά.

Το ΠΑΣΟΚ: «Εξαήμερη εργασία στην Ελλάδα». Θα το καταθέσω στα Πρακτικά.

Το ΚΚΕ: «Να μην περάσει».

Προσέξτε, τι πάτε να κάνετε εδώ πέρα; Προσέξτε. Εσείς τι λέτε; Εγώ μιλάω για την έκτακτη βάρδια και είμαι πολύ συγκεκριμένη. Δεν μιλάω για τις συλλογικές συμβάσεις, μιλάω για τη ρύθμιση της έκτακτης βάρδιας. Σε αυτήν αναφέρθηκε ο Γραμματέας του ΚΚΕ όταν λέει να μην περάσει η εξαήμερη εργασία. Θα το καταθέσω στα Πρακτικά.

Όπως, επίσης, σε αυτή αναφέρθηκε ο κ. Βελόπουλος που λέει: «Άεργοι θέλουν τους Έλληνες να δουλεύουν έξι μέρες».

Τότε, λοιπόν, πριν από δεκαπέντε μήνες όλοι έλεγαν ότι η Ελλάδα περνάει σε εξαήμερη εργασία. Δεν θα μπορεί να αρνηθεί ο εργαζόμενος. Δεν έχει διαπραγματευτική ισχύ. Τι απέγινε, κυρίες και κύριοι συνάδελφοι, αυτή η ρύθμιση, η τόσο τρομερή, του εργασιακού μεσαίωνα; Πόσο εφαρμόστηκε; Στο 0,1 των επιχειρήσεων της χώρας. Αυτός ήταν ο εργασιακός μεσαίωνας που πλέον όλοι θα δουλεύαμε έξι ημέρες την εβδομάδα.

Και ξέρετε, δεν σας κρύβω, ότι καμιά φορά αναρωτιέμαι, εάν δεν υπήρχε αυτή η διάταξη για το δήθεν δεκατριάωρο, τι θα συζητούσατε; Τι θα λέγατε; Το λέω, γιατί οι τοποθετήσεις όλων των Βουλευτών της Αντιπολίτευσης εστιάστηκαν στο δήθεν δεκατριάωρο. Εάν δεν υπήρχε, λοιπόν, αυτή η διάταξη, για ποιο θέμα ακριβώς θα συζητούσατε;

Και εδώ θέλω να εξομολογηθώ κάτι. Δεν σας κρύβω ότι υπήρξαν κάποιοι – ακούστε, κύριε Γιαννούλη, ακούστε- που μου εισηγήθηκαν «Ας το αφήσουμε απέξω το δήθεν δεκατριάωρο, για να τους στριμώξουμε. Δεν θα έχουν τίποτα να πούνε.». Το απέρριψα. Ξέρετε γιατί το απέρριψα; Γιατί εμείς, κύριε Γιαννούλη, δεν νομοθετούμε με γνώμονα το πώς θα στριμώξουμε την Αντιπολίτευση. Νομοθετούμε με γνώμονα το πώς θα δώσουμε περισσότερες και καλύτερες δυνατότητες στους πολίτες αυτής της χώρας.

Εφόσον, λοιπόν, με αυτή τη ρύθμιση, κάτι που σήμερα ήδη γίνεται, εμείς προβλέπουμε να μπορεί να γίνεται: Πρώτον χωρίς μετακίνηση και δεύτερον με συν 40% στις αποδοχές, ναι, κυρίες και κύριοι, εμείς θα το προσφέρουμε αυτό ως δυνατότητα προς επιλογή των εργαζομένων.

Ψηφιακή κάρτα εργασίας: Ήρθε εδώ το ΠΑΣΟΚ, ένας Βουλευτής σας, κύριε Χρηστίδη, και μας είπε ότι αυτή η μεγάλη, η τεράστια αύξηση στις δηλωθείσες υπερωρίες, δείχνει απορρύθμιση της αγοράς εργασίας. Αλήθεια;

**ΠΑΥΛΟΣ ΧΡΗΣΤΙΔΗΣ:** Ποιος το είπε;

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Κάποιος Βουλευτής σας. Δείτε τα Πρακτικά.

Αλήθεια; Όχι, κυρίες και κύριοι του ΠΑΣΟΚ, η τεράστια αύξηση στις δηλωθείσες υπερωρίες δείχνει ότι τώρα, επιτέλους σε αυτή τη χώρα εφαρμόζεται η εργασιακή νομοθεσία, κάτι που δεν είχε γίνει στο παρελθόν. Και θα έπρεπε νομίζω όλους να μας χαροποιεί το γεγονός ότι πλέον, οι αποδοχές των εργαζομένων, χάρη στην πιστή εφαρμογή της ψηφιακής κάρτας εργασίας, έχουν αυξηθεί κατά 48%.

Αλήθεια πρώτη, λοιπόν: Όλη η συζήτηση για την Αντιπολίτευση εστιάζεται μόνο στο δήθεν δεκατριάωρο.

Αλήθεια δεύτερη: Το νομοσχέδιο αυτό, όμως, δεν έχει μόνο αυτή τη διάταξη. Έχει και άλλες πολλές διατάξεις που ενισχύουν σημαντικά τους εργαζομένους. Παράδειγμα: Η επέκταση του επιδόματος κυοφορίας και λοχείας σε περισσότερες γυναίκες. Το αφορολόγητο ακατάσχετο, ανεκχώρητο του επιδόματος γονικής αδείας. Η απαγόρευση μείωσης αποδοχών μετά την εφαρμογή της ψηφιακής κάρτας εργασίας. Η επέκταση της άδειας μητρότητας και σε ανάδοχες μητέρες.

Και εδώ, επιτρέψτε μου, μια οφειλόμενη τιμή. Αυτή η πρόταση για την επέκταση της άδειας μητρότητας στην ανάδοχη μητέρα είναι πρόταση του αείμνηστου Αποστόλη Βεσυρόπουλου. Ο Απόστολος Βεσυρόπουλος είχε έρθει και με είχε βρει με τεκμηριωμένα στοιχεία για ποιον λόγο πρέπει να επεκταθεί η άδεια μητρότητας και στις ανάδοχες μητέρες.

Συνεχίζω: Ο υποχρεωτικός συντονιστής υγείας και ασφάλειας σε μεγάλα τεχνικά έργα. Τα δωρεάν σεμινάρια πρώτων βοηθειών σε εργαζομένους. Σε όλες αυτές τις διατάξεις, αλήθεια, κυρίες και κύριοι της Αντιπολίτευσης, τι θα ψηφίσετε; Διότι η πραγματικότητα είναι ότι μιλάτε μόνο για το δήθεν δεκατριάωρο και αποσιωπάτε όλες αυτές διατάξεις.

Τι έκανε λοιπόν η Νέα Δημοκρατία; Ήρθε και είπε, ονομαστική ψηφοφορία σε όλα τα άρθρα του νομοσχεδίου, για να δούμε τι πρεσβεύει ο κάθε Βουλευτής του Κοινοβουλίου για θέματα, όπως η επέκταση του επιδόματος κυοφορίας και λοχείας σε περισσότερες γυναίκες ή τα σεμινάρια πρώτων βοηθειών σε εργαζόμενους. Να δούμε, τι πρεσβεύουν;

Και ακούστε τι έγινε χτες το βράδυ, κυρίες και κύριοι συνάδελφοι. Μετά από σαράντα ώρες συνεδριάσεων, δέκα μέρες στη Βουλή και ενώ ο ΣΥΡΙΖΑ έχει συμμετάσχει σε όλες τις συζητήσεις, ξαφνικά παίρνει τον λόγο ο ΣΥΡΙΖΑ και λέει, «Αποσυρόμαστε από την ψηφοφορία.». Γιατί, άραγε; Γιατί; Εάν είναι τόσο τραγικό το νομοσχέδιο, ελάτε εδώ, κύριε Γιαννούλη, ψηφίστε «όχι» σε όλα και είστε μια χαρά.

Δεν είναι έτσι. Γιατί δεν είναι έτσι;

Διότι, εάν ο ΣΥΡΙΖΑ δεν είχε αποσυρθεί -μην τον βλέπετε τον κ. Γιαννούλη εδώ, είχε πει ότι δεν θα ψηφίσει, είναι λίγο μπερδεμένη η στάση του, αλλά έχει πει ότι δεν θα ψηφίσει ο ΣΥΡΙΖΑ- και ψήφιζε, ποιο πρόβλημα θα είχε; Θα ήταν ενώπιον της εξής αντίφασης: Από τη μία, να καταγγέλλει το νομοσχέδιο ως εργασιακό μεσαίωνα και από την άλλη, να σέρνεται να ψηφίσει τις μισές διατάξεις του νομοσχεδίου. Γιατί; Γιατί δεν θα μπορεί να κάνει αλλιώς. Και γι’ αυτό τι έκανε; Έκανε όπισθεν ολοταχώς ο ΣΥΡΙΖΑ. Όπισθεν ολοταχώς! Αποσύρεται από την ψηφοφορία, για να μην βρεθεί σε αυτή την κατάσταση.

(Χειροκροτήματα από την πτέρυγα της Νέας Δημοκρατίας)

Αλήθεια τρίτη. Το νομοσχέδιο αυτό διευκολύνει τις επιχειρήσεις και διευκολύνει και επιταχύνει τις προσλήψεις με τους εξής τρόπους: Η ολοκλήρωση της πρόσληψης, αντί να χρειάζεται τέσσερα έγγραφα, θα χρειάζεται μόνο ένα. Ψηφιακά αρχεία για όλες τις εργασιακές σχέσεις. Δυνατότητα για fast track προσλήψεις ακόμα και από το κινητό. Μείωση γραφειοκρατίας. Κατάργηση εντύπων. Αφού όλα αυτά υπάρχουν ψηφιακά, γιατί να ταλαιπωρούμε την αγορά εργασίας, τους εργαζόμενους και τις επιχειρήσεις, με την υποχρέωση προσκόμισης όλων αυτών των εντύπων;

Και ναι, κυρίες και κύριοι συνάδελφοι, πρέπει να διευκολύνουμε τις επιχειρήσεις. Εσείς της Αντιπολίτευσης μπορεί να είστε ενοχικοί και να μην θέλετε να εκφέρετε την έκφραση «Μέτρα ενίσχυσης των επιχειρήσεων». Εμείς, όμως, όχι.

Ξέρετε γιατί; Διότι χωρίς επιχειρήσεις, δεν δημιουργούνται θέσεις εργασίας. Οι πεντακόσιες χιλιάδες θέσεις εργασίας που έχει η χώρα μας, δεν πέφτουν από τον ουρανό. Επιχειρήσεις τις έχουν ανοίξει και πρέπει ως πολιτεία να θεσπίσουμε και περαιτέρω κίνητρα, για να ανοίξουν και άλλες θέσεις εργασίας.

Αλήθεια τέταρτη: Το νομοσχέδιο έχει εμπλουτιστεί από έναν πρωτοφανή αριθμό προτάσεων φορέων και πολιτών. Το νομοσχέδιο τέθηκε σε δημόσια διαβούλευση τον Αύγουστο που μας πέρασε. Σήμερα, δυο μήνες μετά, έχουν ενσωματωθεί πάνω από εξήντα στον αριθμό, προτάσεις κοινωνικών εταίρων, φορέων, πολιτών και κομμάτων της Αντιπολίτευσης και θέλω δημοσίως να πω ένα πολύ μεγάλο ευχαριστώ για τη συνεισφορά αυτή στην τελική διαμόρφωση.

Αλήθεια πέμπτη και τελευταία: Ξέρετε, κοίταξα λίγο τα Πρακτικά της τελευταίας εξαετίας. Σε κάθε εργασιακό νομοσχέδιο της Κυβέρνησης του Κυριάκου Μητσοτάκη ακούμε τα ίδια. Καταργείτε το οκτάωρο. Καταργείτε το πενθήμερο. Εργασιακός μεσαίωνας. Κάθε θετικό μέτρο βαφτίζεται καταστροφή.

**ΧΡΗΣΤΟΣ ΚΑΤΣΩΤΗΣ:** Ο Καγκελάριος Σολτς σας έδωσε συγχαρητήρια για το εξαήμερο πάντως.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Κάθε πρόοδος αντιμετωπίζεται ως αμαρτία. Σήμερα, όμως, η πραγματικότητα, κυρίες και κύριοι συνάδελφοι, σας διαψεύδει. Γιατί σας διαψεύδει; Γιατί αυτή είναι η ανεργία στη χώρα. Την παραλάβαμε, στο 18%. Σήμερα είναι στο 8%. Αυτό δεν έγινε από μόνο του, κυρίες και κύριοι συνάδελφοι. Δεν έγινε από μόνο του, έγινε με τις πολιτικές της Κυβέρνησης της Νέας Δημοκρατίας. Θα το καταθέσω στα Πρακτικά.

(Θόρυβος – Διαμαρτυρίες)

**ΧΡΗΣΤΟΣ ΚΑΤΣΩΤΗΣ:** Αναλύσατε τα σάπια υλικά που βάλατε μέσα στο μαγειρείο.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Ξέρω ενοχλούν όλα αυτά.

Τον κατώτατο μισθό τον παραλάβαμε στο 650 ευρώ. Πού είναι σήμερα; Στα 880 ευρώ. Και εδώ έχω κι ένα νέο να σας πω. Από τον Απρίλιο θα έχουμε και νέα αύξηση του κατώτατου μισθού, θα ανέβει κι άλλο, δηλαδή. Αυτό πώς έγινε; Με τις πολιτικές της Κυβέρνησης της Νέας Δημοκρατίας.

(Θόρυβος – Διαμαρτυρίες)

Επόμενη αλήθεια: Νέες θέσεις εργασίας. Άκουσα πολλά αυτές τις μέρες. Ο λόγος, λέει, που έχει πέσει η ανεργία -το ακούσαμε και αυτό- είναι γιατί φεύγει ο κόσμος στο εξωτερικό. Μάλιστα! Υπάρχει πρόβλημα στην επιχειρηματολογία σας. Γιατί; Γιατί η πρώτη χρονιά που είχαμε περισσότερους που γύρισαν στη χώρα από αυτούς που φύγανε, ήταν επί Κυβερνήσεως Κυριάκου Μητσοτάκη.

Δεύτερο πρόβλημα: Για δείτε τους αριθμούς, πόσοι εργάζονταν στη χώρα το 2019; Ήταν 2,3 εκατομμύρια. Πόσοι εργάζονται σήμερα; Είναι 2,8 με 2,9 εκατομμύρια. Πόσο κάνει αυτό; Πάνω από πεντακόσιες χιλιάδες νέες θέσεις εργασίας. Μόνο του έγινε και αυτό; Θα το καταθέσω και αυτό στα Πρακτικά.

Κάθε μήνα, κυρίες και κύριοι συνάδελφοι, έχουμε ένα νέο ρεκόρ θέσεων εργασίας. Το οκτάμηνο του 2025 είναι το καλύτερο οκτάμηνο στην ιστορία της χώρας στη δημιουργία νέων θέσεων εργασίας, τριακόσιες δεκαεπτά χιλιάδες νέες θέσεις εργασίας.

Θα μου πείτε ότι εντάξει αυτό είναι ποσοτικό στοιχείο, δεν αρκεί, θέλουμε και ποιοτικά και θα έχετε δίκιο. Πάμε να δούμε τα ποιοτικά στοιχεία. Έχουμε αύξηση στην πλήρη απασχόληση, από το 69% στο 76,4%. Έχουμε περισσότερες συμβάσεις πλήρους απασχόλησης. Έχουμε αύξηση στους μισθούς κατά 35% στον κατώτατο, όπως είδαμε, κατά 28,3% στο μέσο μισθό. Έχουμε μείωση των ασφαλιστικών εισφορών κατά πεντέμισι ποσοστιαίες μονάδες. Έχουμε 1,8 εκατομμύρια περισσότερες υπερωρίες που δηλώνονται φέτος από ό,τι πέρσι. Και έχουμε και τετρακόσιους είκοσι χιλιάδες συμπατριώτες μας από το εξωτερικό που έχουν πλέον γυρίσει -άμα υπολογίσει κανείς την τελευταία δεκαετία περίπου- από το εξωτερικό.

Θα κλείσω, κύριε Πρόεδρε με το εξής: Είναι όλα ρόδινα και ιδανικά; Όχι, είναι η απάντηση. Οι δυσκολίες είναι πάρα πολλές και γι’ αυτό αυτή η Κυβέρνηση μάχεται σε όλα τα επίπεδα, προκειμένου κάθε μέρα, με κάθε της ενέργεια, με κάθε πρωτοβουλία να γίνεται η καθημερινότητα της καλύτερη. Όμως, είμαστε σε καλό δρόμο για περισσότερες και καλύτερα αμειβόμενες θέσεις εργασίας, γιατί, κυρίες και κύριοι συνάδελφοι, πίσω από τους αριθμούς είναι οι άνθρωποι και κάθε μία από αυτές τις πεντακόσιες χιλιάδες νέες θέσεις εργασίας που έχουν ανοίξει, από πίσω έχουν έναν άνθρωπο, ο οποίος αποκτά με αυτή τη νέα δουλειά, τη δυνατότητα ο ίδιος και η οικογένειά του να ζήσουν καλύτερα, να δημιουργήσουν, να ονειρευτούν και να κάνουν πράξη τα όνειρά τους. Και αυτή η Κυβέρνηση δεν θα σταματήσει να μάχεται για να ανοίγουν διαρκώς περισσότερες και καλύτερες θέσεις εργασίας.

Να πω και για τις τροπολογίες, κύριε Πρόεδρε, για την πληρότητα των Πρακτικών. Προφανώς, η υπουργική τροπολογία ενσωματώνεται. Είναι μια τροπολογία που προβλέπει ένα σημαντικό πρόγραμμα επιχορήγησης επιχειρήσεων στον κλάδο της γουνοποιίας, ο οποίος έχει πληγεί από τον πόλεμο. Έχει πρωτοβουλίες για τη δυνατότητα περισσότερων ανέργων να συμμετάσχουν σε προγράμματα κατάρτισης.

Για την τροπολογία του ΠΑΣΟΚ, έχω αναφερθεί αναλυτικά.

Και η τροπολογία του ανεξάρτητου Βουλευτή, του κ. Μανούσου δεν γίνεται δεκτή διότι ήδη προβλέπεται ποινικό αδίκημα για τη μη προσήκουσα καταβολή δεδουλευμένων αποδοχών. Και είμαστε -θα έλεγα- πάρα πολύ αυστηροί στο κομμάτι αυτό, της τιμωρίας και ειδικά της αντιμετώπισης παράνομων πρακτικών. Γι’ αυτόν ακριβώς το λόγο η επιθεώρηση εργασίας εφαρμόζει αυστηρά τη νομοθεσία αυτή.

Σας ευχαριστώ πολύ.

(Στο σημείο αυτό η Υπουργός Εργασίας και Κοινωνικής Ασφάλισης κ. Νίκη Κεραμέως καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

 **ΠΡΟΕΔΡΕΥΩΝ (Γεώργιος Γεωργαντάς):**  Κυρίες και κύριοι συνάδελφοι, να ευχηθούμε περαστικά στην κ. Αθανασίου από την Ελληνική Λύση, τη συνάδελφό μας. Να είστε καλά και σιδερένια.

**ΜΑΡΙΑ ΑΘΑΝΑΣΙΟΥ:** Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):**  Στις 10.00΄ η ώρα ακριβώς, όπως είπαμε, προχωράμε στην ψηφοφορία.

Κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εργασίας και Κοινωνικής Ασφάλισης: «Δίκαιη Εργασία για Όλους: Απλοποίηση της Νομοθεσίας - Στήριξη στον Εργαζόμενο - Προστασία στην Πράξη - Συνταξιοδοτικές ρυθμίσεις».

Προχωρούμε στην ψήφιση επί της αρχής, των άρθρων, της τροπολογίας και του συνόλου του σχεδίου νόμου και η ψήφισή τους θα γίνει χωριστά.

Σας υπενθυμίζω ότι έχει υποβληθεί αίτηση διεξαγωγής ονομαστικής ψηφοφορίας επί της αρχής, επί των άρθρων 1 έως και 97, ακροτελεύτιο, επί της υπουργικής τροπολογίας 403/21, καθώς και επί του συνόλου του σχεδίου νόμου από τους Βουλευτές της Κοινοβουλευτικής Ομάδας της Νέας Δημοκρατίας.

Σύμφωνα με την από 9 Οκτωβρίου 2025 ομόφωνη απόφαση της Διάσκεψης των Προέδρων και κατά τα οριζόμενα στο άρθρο 72 παράγραφος 2 του Κανονισμού της Βουλής θα αναγνώσω τον κατάλογο των υπογραφόντων την αίτηση Βουλευτών, για να διαπιστωθεί αν υπάρχει ο απαιτούμενος από τον Κανονισμό ελάχιστος αριθμός των δεκαπέντε συναδέλφων για την υποβολή της.

Ο κ. Μάξιμος Χαρακόπουλος.

Ο κ. Μιχαήλ Λιβανός.

Ο κ. Διαμαντής Γκολιδάκης.

Η κ. Ιωάννα Λυτρίβη.

Η κ. Αγγελική Δεληκάρη.

Η κ. Τσαμπίκα Ιατρίδη.

Ο κ. Μακάριος Λαζαρίδης.

Ο κ. Νικόλαος Βλαχάκος.

Η κ. Μαρία Συρεγγέλα.

Ο κ. Σταύρος Παπασωτηρίου.

Ο κ. Ελευθέριος Κτιστάκης.

Ο κ. Αθανάσιος Σταυρόπουλος.

Η κ. Θωμαΐς (Τζίνα) Οικονόμου.

Ο κ. Φίλιππος Φόρτωμας.

Ο κ. Ιωάννης Γιώργος.

Ο κ. Παναγής Καππάτος.

Ο κ. Ευάγγελος Λιάκος.

Η κ. Ασημίνα Σκόνδρα.

Ο κ. Χρήστος Μπουκώρος.

Ο κ. Βασίλειος Γιόγιακας.

Ο κ. Στυλιανός Πέτσας.

Ο κ. Γεώργιος Βρεττάκος.

Ο κ. Βασίλειος (Λάκης) Βασιλειάδης.

Ο κ. Διονύσιος Ακτύπης.

Ο κ. Νότης Μηταράκης.

Κυρίες και κύριοι συνάδελφοι, υπάρχει ο απαιτούμενος από τον Κανονισμό αριθμός των υπογραφόντων την αίτηση ονομαστικής ψηφοφορίας Βουλευτών της Νέας Δημοκρατίας.

Επίσης, έχει υποβληθεί αίτηση διεξαγωγής ονομαστικής ψηφοφορίας επί της αρχής του σχεδίου νόμου από τον Πρόεδρο της Κοινοβουλευτικής Ομάδας του Κομμουνιστικού Κόμματος Ελλάδας και τους Βουλευτές του κόμματός του.

Θα αναγνώσω τον κατάλογο των υπογραφόντων την αίτηση, Βουλευτών για να διαπιστωθεί αν υπάρχει ο απαιτούμενος από τον Κανονισμό ελάχιστος αριθμός για την υποβολή της.

Ο κ. Κουτσούμπας Δημήτριος.

Ο κ. Αμπατιέλος Νικόλαος.

Ο κ. Γκιόκας Ιωάννης.

Η κ. Δάγκα Παρασκευή (Βιβή).

Ο κ. Δελής Ιωάννης.

Η κ. Διγενή Ασημίνα (Σεμίνα).

Ο κ. Έξαρχος Νικόλαος (Πάκος).

Η κ. Κανέλλη Λιάνα.

Ο κ. Καραθανασόπουλος Νικόλαος.

Ο κ. Κατσώτης Χρήστος.

Η κ. Κομνηνάκα Μαρία.

Η κ. Κτενά Αφροδίτη.

Ο κ. Λαμπρούλης Γεώργιος.

Η κ. Μανωλάκου Διαμάντω.

Ο κ. Μαρίνος Γεώργιος.

Ο κ. Μεταξάς Κωνσταντίνος Βασίλειος.

Ο κ. Παπαναστάσης Νικόλαος.

Ο κ. Παφίλης Αθανάσιος.

Ο κ. Στολτίδης Λεωνίδας.

Ο κ. Συντυχάκης Εμμανουήλ.

Ο κ. Τσοκάνης Χρήστος.

Κυρίες και κύριοι συνάδελφοι, υπάρχει ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας Βουλευτών του Κομμουνιστικού Κόμματος Ελλάδας.

Δέχεστε να συμπτύξουμε τις δύο ψηφοφορίες σε μία;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα συμφώνησε.

Συνεπώς, διακόπτουμε τη συνεδρίαση για ένα (1΄) λεπτό, σύμφωνα με τον Κανονισμό.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, επαναλαμβάνεται η διακοπείσα συνεδρίαση.

Στο σημείο αυτό θα διεξαχθεί ονομαστική ηλεκτρονική ψηφοφορία επί της αρχής, επί των άρθρων 1 έως και 97 ακροτελεύτιο, επί της υπουργικής τροπολογίας 403/21, καθώς και επί του συνόλου του σχεδίου νόμου του Υπουργείου Εργασίας και Κοινωνικής Ασφάλισης.

Σας επισημαίνουμε ότι τα πεδία για την ψηφοφορία είναι εκατό.

Παρακαλώ να ανοίξει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση τριάντα μαθήτριες και μαθητές και δύο συνοδοί εκπαιδευτικοί από το 1ο Δημοτικό Σχολείο Αγίων Αναργύρων.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Όπως βλέπετε, γίνεται μια ψηφοφορία και θα περιμένουμε να βγουν τα αποτελέσματα.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, θα ήθελα να σας ενημερώσω ότι έχουν έρθει στο Προεδρείο επιστολές συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα καταχωριστούν στα Πρακτικά της σημερινής συνεδρίασης και θα συνυπολογιστούν στην καταμέτρηση, η οποία θα ακολουθήσει.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, σαράντα τρεις μαθήτριες και μαθητές και πέντε συνοδοί εκπαιδευτικοί από το 68ο Γυμνάσιο Αθήνας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

**ΠΡΟΕΔΡΕΥΩΝ (Γεώργιος Γεωργαντάς):** Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

Κυρίες και κύριοι συνάδελφοι, κηρύσσεται περαιωμένη η ψηφοφορία.

Το αποτέλεσμα της διεξαχθείσης ονομαστικής ηλεκτρονικής ψηφοφορίας θα ανακοινωθεί μετά την καταμέτρηση, η οποία θα ακολουθήσει.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Με τη συναίνεση του Σώματος και ώρα 10.47΄ λύεται η συνεδρίαση για σήμερα, Πέμπτη 16 Οκτωβρίου 2025 και ώρα 11.00΄, με αντικείμενο εργασιών του Σώματος κοινοβουλευτικό έλεγχο: Συζήτηση, κατόπιν αιτήματος του Πρωθυπουργού, κ. Κυριάκου Μητσοτάκη, σύμφωνα με το άρθρο 142Α του Κανονισμού της Βουλής, με αντικείμενο την ενημέρωση του Σώματος για ζητήματα εξωτερικής πολιτικής, σύμφωνα με την ειδική ημερήσια διάταξη που σας έχει διανεμηθεί.

 **Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**